صاموا

صاموا، رسميا الدولة لمستقلة د صاموا (بالصاموية: Malo Saʻoloto Tutoʻatasi o Sāmoa - بلينݣليزية: Independent State of Samoa)، و اللي كانت تاتسمّا تا صاموا لغربية ولا صاموا لالمانية، هي بلاد ارخبيل جات ف لمحيط لمهدن و تابعة للقارة د اوقيانوسيا. صاموا فيها 4 د لجزر مسكونة، جوج كبار و جوج صغار، و عاد كاينين بزاف د لجزر صغار ما مسكونينش. اول ناس سكنو ف صاموا هوما لقبايل ديال لاپيطا، اللي سكنو فيها هادي 3500 عام. ف 1899، ستعمرات المانيا لجزر، و بقات فيها تا بدات لحرب لعالمية اللولا ف 1914. من بعد ستعمراتها نيوزيلاندا، تال 1962، اللي هو لعام اللي ستاقلات فيه رسميا صاموا لغربية و ولاّت جمهورية. ف 1997، بدلات لبلاد سميتها من صاموا لغربية ل صاموا. تيسكنو ف صاموا شويا كتر من 200. 000 واحد، و لعاصمة ديالها هي اپيا. اللغات الرسمية د لبلاد هوما الصاموية و لينݣليزية، و لفلوس اللي كاتخدّم ف لبلاد هي تالا. صاموا كاتسما غربية، حيت كاينة جزر صاموا اخرا ف الشرق تابعة للميريكان، سميتها صاموا لميريكانية. صاموا عندها نضام جمهوري، و الديانة الرسمية ديالها هي لمسيحية. دخلات لبلاد مع لامم لمتحدة ف 1975، و هي داخلة مع منضمات دولية اخرا بحال لكومنويلت. التاريخ. التاريخ لقديم. عولاما من نيوزيلاندا دارو التاريخ و لقاو باللي اقدم لبقايا ديال لبشري اللي كاينين عمرهوم مابين 2900 و3500 عام. هاد لبقايا تكتاشفو فموقع ديال التقافة داللاپيتا، وتنشرو هاد لابحات ف1974. لاصول ديال الشعب الصاموي تدارو عليهوم ديراسات جينية ووحدين خرين عندهوم علاقة باللوغة والتاريخ دلبشري. واخّا هاد لبحوت باقين كاينين، بزّاف ديال التخمينات تعطاو. واحد التخمين كايݣول باللي الصامويين لاصليين هوما بحّارة جاو من التوسع ديال الناس صحاب التقافة داللاپيتا من لجانوب ديال اسيا مابين 2500 و1500 قبل لميلاد. الروابيط اللي كانو مابين صاموا وݣزاير قراب ليها (بحال فيدجي وطونݣا) كانت علاقات ديال الدم والتقافة، ولقصص لقدام اللي باقين كايتعاودو ليوما كاتاكد باللي كان سفر مابين هاد لݣزاير. نافانوا كانت ملكة ومحاربة اللي تدار منها الاهة فالديانة الصاموية لقديمة واللي لملوك اللي جاو من بعد منها كانو كايطلبو الرعاية ديالها. لقرون 18 و19. بدات لمحاكّة ديال الصامويين معا لاوروپيين فلبدية دلقرن 18. ياكوب روݣيڤين كان هو لبحّار اللول اللي قدر يشوف لݣزاير دصاموا ف1722. من موراها لحݣ عليه لفرانساوي لبحّار لويس انطوان دو بوݣانڤيل، واللي سمّاهوم ݣزاير لمستكشف "Navigator Islands" ف1768. التماس معا هاد الناس كان محدود حتال التلاتينات ديال لقرن 19، فاش التجار والصيادة ولبعتات لمسيحية اللي جايّة من النݣليز بداو كايمشيو لتمّا. الزيارات ديال التجار والصيادة لميريكانيين اللوالة كانت سباب فالتطور ديال لقتيصاد ديال صاموا. اول باطو ديال التيجارة كان هو ديال لقبطان بنيامين ڤاندرفورت فاكتوبر 1821، و اول باطو ديال الصيد دلبالين كان ديال لقبطان ريتشارد مايسي ف1824. الصيادة كانو فاللول كاينزلو ف تمّا باش ياخدو لما، لحطب ولمونة، ومن بعد خدّمو معاهوم ولاد لبلاد فلباطوات ديالهوم. اخر صيّاد مسجل مشا لتمّا كان هو "لحاكم مورطون" ف1870. بدات لخدمة ديال لبيعتات دالتبشير اللي كانت جايّة من لندن وزارت جزر كوك من قبل فصاموا تحت لقيادة ديال جون ويليامز ف1830. بحساب ماݣالت باربرا ويست: "الصامويين من مورا ماكايقتلو لعدو ديالهوم، كايحيّدو الراس من لجوتّة وكايورّيوها للقيّاد ديالهوم، باش يبينو ليهوم الشجاعة اللي فيهوم. " لالمان كانو عندهوم طمايع فصاموا، وخصوصا فلݣزيرة دؤپولو، اللي فيها تحكّمات الشركات ديالهوم فلمصايبة دالشكلاط واللحم لبيض دلكوك. لميريكان بغات لحق ديالها من لݣزاير دصاموا، على حساب لپّاريخات اللي كانو عندها تمّا، زيادة على جوج ݣزاير اللي ولّاو ليوما "صاموا لميريكانية" واللي مازالة متّحكّمة فيهوم حتال ليوم. لمملكة لمتحدة حتّى هي صيفطات لعسكر ديالها باش تدافع على لمقاولات ولمراسي ولبيرو ديال لقنصلية ديالها تمّا. كترة الشحين والتݣياد للقبايل الصاموية اللي كانت متحاربة بيناتها، ولمصايبة ديال لحلفاء لكولّا دولة من دوك التلاتة، زيادة على التداريب والسلاح، جات لحرب لاهلية الصاموية اللولة واللي سالات فاش ضربات عاصيفة نهار 15 مارس 1889 وهرسات لباطوات والسلاح ديال دوك الدول كاملين. لحرب لاهلية الصاموية التانية بدات فاش جاو المانيا، لمملكة لمتحدة ولميريكان باش يتفاهمو على شكون غايشد السولطة على ݣزاير صاموا. لحصار د اپيا طرا فمارس 1899 فاش لعسكر ديال لامير تانو تحاصر، واللي دارو هاكّا هوما توار كانو تابعين لماتاافا يوسيفو. لعسكر ديال لامير خداو السلاح من عند ربعة دلپاريخات تاع لحرب لميريكانية ولبريطانية، وربحو لحرب من مورا شي ايّامات دلمقاتلة. لقرون 20 و21. خدات المانيا لحوكم ديال لارخبيل لغربي من 1900 حتال 1914. عيّنات ليمبراطورية لجرمانية لحاكم لعام ويليم صولف. ف1908 بانت حركة ديال لمقاومة اللي كانت سلمية، وكانت سميتها "مو ا بولي". صولف دار النفي للزعيم ديال هاد لحركة، واللي كان هو لاواكي نامولاولو ماموي. لحوكومة دالمانيا خدمات بلمبدا ديال "كاينة غير حوكومة وحدة فلبلاد"، وماتسوقوش للملك ولّا للحكّام ديالو، ودارو فيهوم غير مستشارين عند الدولة. فالشهر اللول ديال لحرب لعالمية اللولة، نهار 29 غشت 1914، مشات قوات ديال لعسكر لخاص دنيوزيلاندا تحت الطلب ديال لمملكة لمتحدة وخدات لحوكم من عند السلطات لالمانية، ودار "خدمة امپيريالية واعرة وديال بالزز". تحكّمات نيوزيلاندا فلݣزاير تحت لمراقبة ديال لامم لمتحدة حتال 1962. كانت نيوزيلاندا فهاد لفترة (1914-1962) مسؤولة على جوج فواجع: ماتت لخمس ديال السكّان (كتر من 20 فلمية) بسباب الرواح الصبليوني اللي واخّا كان كاينقّز من بلاد لبلاد، ماعمرو قاس صاموا حتّى جابوه لعسكر ديال نيوزيلاندا فباطو جاي من اوكلاند نهار 7 نونبر 1918، واللي وصلات للناس كاملين قبل ماتدوز صيمانة على لمجي ديالو. 30 فلمية دالرجال، 22 دلعيالات و10 فلمية دالدراري الصغار ماتو. لفاجعة التانية كانت نهار 28 دجنبر 1929، فاش لبوليس ديال نيوزيلاندا قتلات توپوا تاماسيسي ليالوفي التالت وهو كان كيحاول يهدّن مابين لبوليس ولمتضاهرين اللي خرجو فلحركة ديال "مو ا بولي"، واللي كانت حركة سلمية ضد ليحتيلال ديال نيوزيلاندا لبلادهوم. عشرة خرين ماتو وشي 50 تجرحو بالرصاص ولعصا ديال لبوليس. فالداكرة الشعبية ديال الصامويين داك النهار كايتسمّى "السبت لكحل". من مورا بزاف ديال لمحاولات اللي عاوداتها لحركة ديال ليستيقلال، ولّات صاموا لغربية مستاقلة نهار 1 يناير 1962 من مورا ماتفعّل "لقانون ديال صاموا لغربية 1961" واللي خرج نهار 24 نونبر 1961. سنات صاموا معاهدة ديال الصلح معا نيوزيلاندا و ولات اول دولة ݣزرية فلمحيط لمهدن تاخد ليستيقلال ديالها. واخّا هكاك، صاموا كاتحتافل بعيد ليستيقلال ديالها كولّا عام نهار 1 يونيو. دارت لحوكومة ف4 يوليوز 1994 تعديل فالدستور ديال لبلاد باش تبدّل السمية ديال صاموا لغربية وتولّي صاموا، عند لامم لمتحدة السمية ديال لبلاد كانت ديما مسجّلة ب"صاموا" واخّا هكّاك. صاموا لميريكانية حتجّات على هاد لقرار، "اللي كايصغّر لاهمية ولهوية ديالها". ف2002 عتارفات نيوزيلاندا باللي كانت سباب فلينفلوانزا الصبليونية اللي ضربات صاموا ف1918 وعتادرات على هادشي. ف7 شتنبر 2009 بدّلات لحوكومة دصاموا الجيهة دالصوݣان من ليمن باش تولّي فجيهة ليسر، كيما بزاف ديال لبلدان فديك لمينطاقة بحال ؤسطراليا ونيوزيلاندا، واللي ساكنين فيهوم بزاف ديال الصامويين. هادشي خلا صاموا تكون الدولة اللولة فلقرن 21 اللي غاتبدل الجيهة دالصوݣان تاعها. فاللافان ديال 2011 بدّلات صاموا التوقيت ديالها من ݣرينيتش -11 حتال ݣرينيتش +13، ونقزات نهار الجمعة 30 دجنبر 2011 كاملو ودازو للسبت 31 دجنبر. هادشي كان لهدف منو هو يكون زيادة فالتعامول لقتيصادي مع ؤسطراليا ونيوزيلاندا. التوقيت لقديم واللي داروه ف1984 كان قريب من التوقيت ديال لميريكان. قبل التغيير كانت صاموا موخرة بفرق د23 ساعة على التوقيت ديال مدينة سيدني، امّا مورا التغيير ولّات زايدة عليهوم غير بفرق ديال 3 سوايع. ف2017 سنات صاموا على لمعاهدة ديال التحريم دالسلاح النووي. فيونيو 2017 لبرلامان ديال صاموا دار تعديل فلمادة اللولة ديال الدستور، واللي خلّا لمسيحية تولّي دين رسمي ديال الدولة. الدولة. التقسيم ديال لبلاد ولمدون. صاموا دولة مقسومة ل11 مقاطعة (بالصاموية: itūmālō). هاد لمقاطعات كانو قبل مايجيو لاوروپيين. كولّا مقاطعة عندها لمؤساسة الدستورية ديالتها (fa'avae) اللي مبازية على الترتيب التقليدي اللي كاين فالتحية التقليدية ديالها (faalupega). لڤيلاج لعاصيمة كايدير ليدارة والتسيير تاع لمقاطعة، زيادة على التفعيل ديال التشريف دلعرش لكبير ومسؤوليات خرين. ميتال على هادشي هو ليلومويݣا اللي هي عاصيمة ديال انا. فالنضام ديال فاامطاي، التشريف لملكي ديال مدينة انا (لعائلة لملكية اولا لعشيرة ديالتها) هو تويمالياليفانو. لمقاطعات هوما: توامساݣا، انا، ايݣا اي لي تاي، اتوا، ڤا ااو فونوتي واللي كاينين فݣزيرة اوپولو، زيادة على فاساليلياݣا، ݣاݣايماوݣا، ݣاݣايفوماوݣا، ڤايسيݣانو، ساتوپايتيا، وپالاولي اللي كاينين فݣزيرة صاڤاي. فليحصاء ديال 2016 كانو 194، 320 ساكنين فصاموا. شي 75 فلمية ديال السكان كاينين فلجزيرة الرئيسية دبال اوپولو. لحوكومة والسياسات. صاموا هي جمهورية دلوحدة دستورية وبرلمانية وديموقراطية. تبنى الدستور اللي جابتو نيوزيلاندا صحّة ف1962 على لقوانين ديال لمملكة لمتحدة، وواخد بلخصوصية ديال صاموا. كاتسمى لحوكومة بالصاموية "مالو". لبرلامان ديال لبلاد فيه 51 عضو، واللي 10% منهوم عيالات. لينتيخابات لعامة ولات فلبلاد من 1990، ولاكين غير لقيّاد ("ماطاي") يقدّو يترشحو للبرلامان، واللي لعدد ديالهوم شي 25 الف، و5 فلمية منهوم عيالات. لقانون ديال لبلاد فيه بزاف ديال لفصول موخودين من لقانون النݣليزي، ومخلط معاه شي شوية ديال لاعراف والتقاليد. لقانون فصاموا شوية مزيّر، لعيالات مامتلينش فلحوكومة مزيان، كايواجهو لعصا والضريب فالديور، ولحباسات ديال لبلاد عيّانين. لمتلية فلبلاد ممنوعة. فيونيو 2017 داز مشروع قانون كانت سميتو "الرجوع دلمسيحية" باش يتبدل الدستور ديال لبلاد واللي ولّا كايمعني على التالوت لمسيحي. لفصل اللول ديال الدستور ولاّت فيه: "لبلاد ديال صاموا تاسسات على الرب لاب، لولد والروح القدس". لمقدّمة ديال الدستور يادلّي فيها باللي لبلاد "دولة مستاقلة مبنية على لمبادئ دلمسيحية ولعادات والتقاليد الصاموية". الشعب. فليحصاء ديال 2020 كان فصاموا شي 202 الف و506 ديال الناس. 92. 6% ديال السكان عندهوم اصول صاموية، 0. 4% ؤروپيين و7% مخلطين. اللوغات الرسمية فلبلاد هوما النݣليزية والصاموية، اللي لاغلبية ديال الناس كايهضرو بيها. كاينين بزاف ديال الناس اللي كايݣولو باللي الناس ديال صاموا مرتابطين بلماوري حيتاش لماورية والصاموية فيهوم بزاف ديال لكلمات اللي متشابهين. اللوغة ديال الصمكين مهيمة فلبلاد، داكشي لاش الدولة حاولات تقريها للناس دلبوليس، الصليب لاحمر وللشعب كامل فالصيمانة لعالمية ديال الصمݣين فلعام د 2017. 98. 8 فلمية من السكان ديال صاموا مسيحيين، واللي بقا فيهوم مخلطين ما بين لبهائية ولالحاد. لمدراسة فلبلاد فابور وبالزز حتال عمر 16، والدولة كاتضمن 8 سنين ليبتيدائي ولكوليج. فاش كايساليو التلامد ديك التمن سنين، كايدوزو متيحان باش يدوزو لليسي، ومنها كايولّيو يخلصو فلعام 60 دولار (تقريبا 600 درهم) لولاد وبنات لبلاد، و150 دولار (1500 درهم) للبراني. لامية فلبلاد قربات ماتبقاش، 99 فلمية دلكبار قاريين. ليونيسكو ݣالت باللي السيستيم دالتعليم فصاموا فعال ومزيان. لجغرافيا. لجيولوجيا. تصاوبات ݣزاير صاموا من صفيحة لمحيط لمهدن، واللي كان السباب هو السفر ديال هاد الصفيحة فوق بلاصة عامرة بلبراكين واللي فاللخر خلا 1700 كيلوميطر ديال لݣزاير. هاد السفر ديال الصفيحة كان سبابو هو الدفيع ديال الصفيحة لهندية لؤسطرالية. اللرض ديال الداخل دلݣزاير لكبار فيهوم براكين وتضاريس قاصحة. لجزر الصغار هوما فلغالب شعاب ديال لمرجان مداورين على بلاصة اللي فيها بركان قديم ساكت ولّا مهرس ومشتت، ولّا ماباقيش تمّا ݣاع. اعلى قمة فلبلاد هي جبل سيليسيلي واللي لعلو ديالو هو 1858 ميترو. لموناخ. لموقع ديال صاموا فلمحيط لمهدن لجانوبي كايخلّيها ديما تاكل الدق من عند لاعاصير فلوقت مابين نونبر وابريل. صاموا عندها موناخ ستيوائي، ولمعدّال ديال لحرارة كايوصل ل26. 6 درجة. كاتكون الشتا مابين نونبر وابريل، واخّا الشتا لمجهدة تقدر تكون فشلة وقات.